Predkladacia správa

Ministerstvo dopravy a výstavby Slovenskej republiky vypracovalo *Návrh zákona,**ktorým sa mení a dopĺňa zákon č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov a ktorým sa menia niektoré zákony* (ďalej len „návrh zákona“) na základe úlohy B.16. z uznesenia vlády SR č. 111 zo 14. marca 2018.

Cieľom návrhu zákona je transpozícia smernice Európskeho parlamentu a Rady (EÚ) 2017/2397 z 12. decembra 2017 o uznávaní odborných kvalifikácií v oblasti vnútrozemskej plavby a o zrušení smerníc Rady 91/672/EHS a 96/50/ES (Ú. v. EÚ L 345, 27.12.2017) (ďalej len „smernica (EÚ) 2017/2397“), riešenie nedostatkov niektorých ustanovení zákona, ktoré si vyžiadala aplikačná prax a transpozícia delegovanej smernice Komisie (EÚ) 2020/12 z 2. augusta 2019, ktorou sa dopĺňa smernica Európskeho parlamentu a Rady (EÚ) 2017/2397, pokiaľ ide o normy odbornej spôsobilosti a zodpovedajúcich vedomostí a zručností, normy pre praktické skúšky, pre schvaľovanie simulátorov a pre zdravotnú spôsobilosť (Ú. v.EÚ L 6, 10.1.2020) v časti schvaľovania simulátorov používaných pri praktickej skúške na posudzovanie odbornej spôsobilosti lodného kapitána Európskej únie.

Smernica (EÚ) 2017/2397 ruší smernicu Rady 91/672/EHS zo 16. decembra 1991 o vzájomnom uznávaní národných kapitánskych osvedčení pre prepravu tovaru a cestujúcich vnútrozemskou vodnou dopravou, vydávaných jednotlivými štátmi (Mimoriadne vydanie Ú. v. EÚ, kap. 6/zv. 1; Ú. v. ES L 373, 31.12.1991) v platnom znení a smernicu Rady 96/50/ES z 23. júla 1996 o zosúladení podmienok pre získanie kapitánskych osvedčení vydávaných jednotlivými štátmi pre nákladnú a osobnú dopravu tovaru a osôb po vnútrozemských vodných cestách v spoločenstve (Mimoriadne vydanie Ú. v. EÚ, kap. 6/zv. 2; Ú. v. ES L 235, 17.9.1996) v platnom znení, ktoré sú transponované v súčasnom znení zákona č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov a vo vyhláške MDPT SR č. 12/2005 Z. z., ktorou sa ustanovujú podrobnosti o kvalifikačných predpokladoch, o overovaní odbornej spôsobilosti člena posádky plavidla a vodcu malého plavidla a vzory preukazov odbornej spôsobilosti členov posádky plavidla v znení neskorších predpisov, z dôvodu uľahčenia mobility pracovnej sily, zaistenia bezpečnosti plavby, zabezpečenia ochrany ľudského života a životného prostredia. Pre tieto aspekty je nevyhnutné zosúladiť podmienky odbornej spôsobilosti pre všetkých členov posádky plavidla, vrátane osôb zasahujúcich v núdzových situáciách na palubách osobných lodí a osôb poverených dopĺňaním paliva do plavidiel používajúcich skvapalnený zemný plyn ako palivo v rámci celej Európskej únie a zároveň zlepšovať zručnosti a zamestnateľnosť mladých ľudí v tomto odvetví.

Smernicou (EÚ) 2017/2397 sa harmonizuje aj vydávanie preukazov odbornej spôsobilosti, služobných lodníckych knižiek a lodných denníkov v súlade so vzormi pre tieto doklady podľa vykonávacieho nariadenia Komisie (EÚ) 2020/182 zo 14. januára 2020 o vzoroch pre odborné spôsobilosti v oblasti vnútrozemskej plavby (Ú. v. EÚ L 38, 11.2.2020).

Návrh zákona rieši aj vykonanie delegovaného nariadenia Komisie (EÚ) 2020/474 z 20. januára 2020 o Európskej databáze trupov lodí (Ú. v. EÚ L 100, 1.4.2020) ustanovením Dopravného úradu za vnútroštátny orgán, ktorý bude plniť funkciu jednotného kontaktného miesta pre Európsku databázu trupov plavidiel a Európsku komisiu a ostatné členské štáty Európskej únie, a delegovaného nariadenia Komisie (EÚ) 2020/473 z 20. januára 2020, ktorým sa dopĺňa smernica Európskeho parlamentu a Rady (EÚ) 2017/2397, pokiaľ ide o normy pre databázy preukazov odbornej spôsobilosti Únie, služobných lodníckych knižiek a lodných denníkov (Ú. v. EÚ L 100, 1.4.2020) ustanovením Dopravného úradu za jednotné kontaktné miesto pre Databázu odborných spôsobilostí členov posádky plavidla Európskej únie, ktoré zabezpečí vzájomné prepojenie elektronickej evidencie preukazov, dokladov a osobitných povolení vydávaných Dopravným úradom členom posádok plavidiel a elektronickej Databázy odborných spôsobilostí členov posádky plavidla Európskej únie.

Návrhom zákona sa upravuje oblasť odbornej a zdravotnej spôsobilosti členov posádky plavidla, kompetencie a povinnosti ministerstva a Dopravného úradu v tejto súvislosti, vydávanie preukazov a dokladov odborných spôsobilostí členov posádky plavidla, vrátane osobitných povolení a ich obnovovanie. Návrhom zákona sa rieši rozsah evidencií vedených Dopravným úradom, poverovanie na vykonávanie výcvikových kurzov, základného bezpečnostného výcviku a lekárov na posúdenie zdravotnej spôsobilosti členov posádok plavidiel Dopravným úradom. Upravuje sa aj schvaľovanie simulátorov Dopravným úradom, ktoré sa budú môcť používať na praktickej skúške na posudzovanie odbornej spôsobilosti. Zmena priestupkov a sankcií vyplýva z doplnených ustanovení zákona. Uvedené zmeny zákona si vyžiadali aj modifikáciu položky 93 v sadzobníku správnych poplatkov.

**Návrhom zákona sa precizovali aj** niektoré ustanovenia, ktoré si vyžiadala aplikačná prax.

Návrh zákona nie je predmetom vnútrokomunitárneho pripomienkového konania.

Podľa čl. 39 ods. 1 smernice (EÚ) 2017/2397 má Slovenská republika uviesť do účinnosti zákony a iné právne predpisy potrebné na dosiahnutie súladu s touto smernicou do 17. januára 2022. Dátum účinnosti návrhu zákona sa preto navrhuje od 17. januára 2022.

Návrh zákona bol v dňoch od 08. 01. 2021 do 28. 01. 2021 predmetom medzirezortného pripomienkového konania prostredníctvom portálu Slov-Lex. Výsledky pripomienkového konania sú uvedené vo vyhodnotení pripomienkového konania.

Návrh zákona sa na rokovanie Legislatívnej rady vlády SR predkladá bez rozporov.

Návrh zákona bol prerokovaný dňa 15. marca 2021 v Legislatívnej rade vlády SR, ktorá návrh zákona schválila, ale vzhľadom na prerušenie rokovania k aproximačnému nariadeniu a odporúčaniu nahradiť aproximačné nariadenie vykonávacím predpisom k návrhu zákona z dôvodu eliminácie aproximačných nariadení, bolo následne prerušené rokovanie aj k návrhu zákona. Návrh zákona je upravený podľa pripomienok Legislatívnej rady vlády SR a stanoviska Úradu vlády SR.